ปลัดคลังขอกำลังใจช่วยติดตามการย้าย
ปลัดคลังขอกำลังใจช่วยติดตามว่าจะถูกฝ่ายการเมืองปลดแล้วตั้ง “เบญจา” เข้าเสียบแทน
5 ธ.ค. 2555

ปลัดคลังขอกำลังใจช่วยติดตามว่าจะถูกฝ่ายการเมืองปลดแล้วตั้ง “เบญจา” เข้าเสียบแทน
ข้าราชการกระทรวงการคลังต่างพากันติดตามการประชุมคณะรัฐมนตรี (ครม.) เมื่อวันที่ 4 ธ.ค. 2555 กันอย่างใกล้ชิด เมื่อปรากฏข่าวว่ารัฐบาลจะมีการโยกย้ายนายอารีพงศ์ ภู่ชอุ่ม ปลัดกระทรวงการคลัง ที่ดำรงตำแหน่งมาตั้งแต่เดือน ต.ค. 2553 ไปดำรงตำแหน่งที่ปรึกษานายกรัฐมนตรี หรือผู้อำนวยการสำนักงบประมาณ แต่ในท้ายที่สุดก็ไม่มีการผลักดันวาระดังกล่าวเข้าสู่ที่ประชุม ครม.
นายอารีพงศ์ กล่าวถึงเรื่องการโยกย้ายกับผู้สื่อข่าวว่า “นักข่าวต้องเป็นกำลังใจให้ผม และติดตามข่าวให้ผมหน่อยว่าจะมีการโยกย้ายผมหรือไม่”
ทั้งนี้ นายกิตติรัตน์ ณ ระนอง รองนายกรัฐมนตรีและ รมว.คลัง ได้เรียกนายอารีพงศ์ เข้ามาหารือด่วนที่ทำเนียบรัฐบาลในระหว่างการประชุม ครม. เมื่อวันที่ 4 ธ.ค.ที่ผ่านมา แต่ไม่มีการเปิดเผยว่ามีการหารือเรื่องใด
แหล่งข่าวจากกระทรวงการคลัง เปิดเผยว่า ฝ่ายการเมืองได้เสนอ น.ส.ยิ่งลักษณ์ ชินวัตร นายกรัฐมนตรี โยกย้ายนายอารีพงศ์ ปลัดกระทรวงการคลัง ไปนั่งเป็นที่ปรึกษานายกรัฐมนตรี หรือผู้อำนวยการสำนักงบประมาณ โดยให้แต่งตั้งนางเบญจา หลุยเจริญ อธิบดีกรมศุลกากร ที่เหลืออายุราชการอีก 10 เดือน มานั่งเป็นปลัดกระทรวงการคลังคนใหม่แทน เพราะเห็นว่านายอารีพงศ์ไม่สนองนโยบาย และยังมีความเห็นขัดแย้งโครงการรับจำนำข้าว แต่ปรากฏว่ายังติดขัดในเรื่องตำแหน่งข้าราชการระดับซี 11
นอกจากนี้ ยังมีความขัดแย้งกันในเรื่องผู้ที่จะมาดำรงตำแหน่งอธิบดีกรมศุลกากรแทนที่นางเบญจา